M S Dhoni
పద్మభూషణ్‌కు ధోనీ పేరు సిఫారసు
న్యూఢిల్లీ: టీమిండియా మాజీ కెప్టెన్‌ మహేంద్రసింగ్‌ ధోని పేరును దేశ అత్యున్నత పురస్కారాల్లో ఒకటైన ప్రతిష్టాత్మక పద్మభూషణ్‌కు సిఫారసు చేసినట్లు బిసిసిఐ ప్రకటించింది. భారత క్రికెట్‌కు అందించిన సేవలను గాను 2017 సంవత్సరానికి గాను పద్మభూషణ్‌ పురస్కారానికి సిఫారసు చేసినట్లు బిసిసిఐ అధికారి ఒకరు తెలిపారు. భారత క్రికెట్‌లో అత్యంత విజయవంతమైన కెప్టెన్‌గా గుర్తింపు పొందిన ధోని పేరును బోర్డు సభ్యులు ఏకగ్రీవంగా నామినేట్‌ చేశారని ఆయన తెలిపారు. ఈ సందర్భంగా ఆయన మాట్లాడుతూ ధోని కెప్టెన్సీలో టీమిండియా అద్భుత విజయాలను అందుకుంది. అతని కెప్టెన్సీలోనే భారత్‌ రెండు ప్రపంచ కప్‌నలు గెలుచుకుందన్నారు. మన దేశ గొప్ప క్రికెటర్లలో ధోని ఒకడని…వన్డేల్లో దాదాపు 10వేల పరుగులు చేశాడు. టెస్టు క్రికెట్‌లో 90టెస్టు మ్యాచ్‌లాడాడు. పద్మభూషణ్‌ కోసం అతని పేరు సిఫారసు చేయడం సరైన నిర్ణయమేనని ఆయన తెలిపారు. ధోని నేతృత్వంలోని టీమిండియా 2011లో వన్డే, 2007లో టీ20 ప్రపంచకప్‌లను గెలుచుకున్న సంగతి తెలిసిందే. ఇదిలా ఉంటే ధోని ఇప్పటికే అర్జున, రాజీవ్‌ ఖేల్‌రత్న, పద్మశ్రీ అవార్డులను అందుకున్నాడు.
బోర్డు తాత్కాలిక అధ్యక్షుడు సికె ఖన్నా మాట్లాడుతూ మహేంద్రసింగ్‌ ధోని పేరును పద్మభూషణ్‌ అవార్డుకు బిసిసిఐ సిఫారసు చేసింది. బోర్డు సభ్యులు ఏకగ్రీవంగా ఈ నిర్ణయం తీసుకున్నారు. ప్రస్తుత క్రికెట్‌లో గొప్ప ఆటగాళ్లలో ధోని ఒకడు. అతడి పేరును దేశ ప్రతిష్టాత్మక పురస్కారానికి ప్రతిపాదించడం సముచితమని బోర్డు భావించింది అని అన్నాడు. ధోనికి పద్మభూషణ్‌ అవార్డు లభిస్తే క్రికెట్‌లో ఈఘనత సాధించిన 11వ క్రికెటర్‌గా గుర్తింపు పొందుతాడు. అంతకుముందు సచిన్‌, కపిల్‌,సునీల్‌ గవాస్కర్‌,రాహుల్‌ ద్రావిడ్‌; చందు బోర్డే, డిబి డియోధర్‌, సికె నాయుడు, లాలా అమరనాథ్‌, రాజా బలీందర్‌సింగ్‌, విజయ ఆనంద్‌లు పద్మభూషణ్‌ అవార్డులను అందుకున్న వారిలో ఉన్నారు. ధోని రికార్డులు ఇలా…. 36 ఏళ్ల ధోని ఇప్పటివరకు 90 టెస్టుల్లో 4,876 పరుగులు సాధించగా…ఇందులో 6శతకాలున్నాయి. 302 వన్డేల్లో 9,737 పరుగులు చేయగా…ఇందులో 10 శతకాలు ఉన్నాయి. 78 టీ20ల్లో 1212 పరుగులు పనమోదు చేశాడు. భారత జట్టుకు బిసిసిఐ అందించిన అత్యుత్తమ కెప్టెన్‌లలో ధోని ఒకడు. ధోని నాయకత్వంలోని టీమిండియా ఐసిసి మూడు టోర్నీలను గెలుచుకుంది. ఇటీవల శ్రీలకంతో జరిగిన వన్డే సిరీస్‌లో 100 స్టంపౌట్ల రికార్డును నెలకొల్పాడు. 16 ఏళ్ల సుదీర్ఘ కెరీర్‌లో ధోని 100 అర్థశతకాలు సాధించాడు. టెస్టుల్లో 66 అర్థశతకాలు, వన్డేల్లో 33, టీ20ల్లో ఒక అర్థశతకంతో ధోని ఈ ఘనత అందుకున్నాడు. 2007లో టీ20 ప్రపంచకప్‌, 28 ఏళ్ల తర్వాత 2011లో వన్డే ప్రపంచకప్‌ని దేశానికి అందించి విజయవంతమైన నాయకుడిగా గుర్తింపు పొందాడు. నాలుగేళ్ల క్రితం టెస్టులకి రిటైర్మెంట్‌ ప్రకటించాడు. ఎంస్‌ ధోని 199 మ్యాచ్‌లకు సారథ్యం వహిస్తే విజయాల శాతం 59.57శాతంగా ఉంది.